«Къафэм и гъуэжькуийм хэту»
Бахъсэн районым иджыблагъэ щекIуэкIащ «Къафэм и гъуэжькуийм хэту» фIэщыгъэр зиIэ зэпеуэ. Абы хэтащ зи ныбжьыр илъэси 6-м щегъэжьауэ 18-м нэс ныбжьыщIэхэр. Зэпеуэр къызэригъэпэщащ Бахъсэн районым Сабий творчествэмкIэ и центрым.
Къафэм и махуэшхуэр щIэщыгъуэу икIи гукъинэжу екIуэкIащ. Зэпеуэм хэтахэри абы еплъахэри макъамэмрэ къафэмрэ я «дунейм» къыщыхутам хуэдэт, апхуэдизкIэ къафэ лIэужьыгъуэ куэд утыку кърахьати.
ХьэтIохъущыкъуей къуажэм дэт курыт школ №1-м и еджакIуэхэм хьэщIэхэр къыдахьэхат илъэс 11-12-м ит музыкант ныбжьыщIэхэм лъэпкъ IэмэпсымэхэмкIэ ягъэзащIэ макъамэм декIуу «Уэркъ къафэр» зэрагъэзэщIамкIэ.
КъэпщытакIуэ гупым зэпеуэм хэтхэм я зэфIэкIыр ягъэунэхуащ унэтIыныгъиплIкIэ: артист Iэзагъэр, фащэр, къафэр зэрагъэувар, ар зэтехуэу зэрагъэзащIэр.
— Макъамэр зыхэпщIэу, ар къыбгурыIуэу, дахэу зекIуэныр цIыхум хэлъын хуей щэнхабзэм и Iыхьэ нэхъыщхьэщ икIи абыхэм ар щысабийм и деж егъэсапхъэщ, — жеIэ Бахъсэн районым Сабий творчествэмкIэ и центрым и унафэщI КхъуэIуфэ Анзор.
Улымбащ Лерэ.
